2. ปัจจัยความเสี่ยง

2.1 ความเสี่ยงจากนโยบายในการดำเนินธุรกิจของบริษัท

เดิมบริษัทฯ มีปัจจัยความเสี่ยงจากการดำเนินธุรกิจของบริษัทฯ
เนื่องจากพึ่งพิงลูกค้าในแถบพื้นที่ชายฝั่ง ทะเลตะวันออกโดยเฉพาะในเขตอำเภอบ้านฉาง
จังหวัดระยอง และใกล้เคียง ทำให้โครงการของบริษัทฯ
ต้องพึ่งพาการเติบโตของโครงการพัฒนาในบริเวณพื้นที่ดังกล่าวเพียงอย่างเดียว ในปี 2547 บริษัทฯ
ได้ขยายการลงทุนโครงการพัฒนาธุรกิจอสังหาริมทรัพย์เข้ามายังกรุงเทพมหานคร
เนื่องจากเป็นพื้นที่ที่มีศักยภาพทางธุรกิจซึ่งจะช่วยลดความเสี่ยงจากการดำเนินธุรกิจของบริษัทฯ
จากเดิมที่เน้นลูกค้าในแถบพื้นที่ชายฝั่งทะเลตะวันออกเพียงอย่างเดียว
และยังเป็นการเพิ่มช่องทางในการสร้างรายได้ให้แก่บริษัทฯ
โดยที่ยังคงดำเนินธุรกิจบางส่วนในพื้นที่อำเภอบ้านฉาง จังหวัดระยอง ต่อไป

ในปี 2555 ธุรกิจอสังหาริมทรัพย์ในกรุงเทพมหานครและปริมณฑล ที่อยู่อาศัยแนวราบ
ประเภทบ้านเดี่ยว ทาวน์เฮ้าส์ ชะลอตัว เพราะความไม่เชื่อมั่นจากเหตุการณ์น้ำท่วมเมื่อปลายปี
2554 แต่ได้ส่งผลให้ที่อยู่อาศัยแนวสูงประเภทคอนโดมิเนียม ได้รับความนิยมมากขึ้น สำหรับปี 2556
ธุรกิจอสังหาริมทรัพย์น่าจะดีอย่างต่อเนื่อง จากหลายปัจจัยบวก อาทิ
โครงการก่อสร้างเส้นทางคมนาคมขนส่งมวลชนระบบราง
และกระแสการตื่นตัวการเปิดประชาคมเศรษฐกิจอาเซียน ( AEC )
ที่จะผลักดันให้เกิดการลงทุนมากขึ้น รวมทั้งอัตราดอกเบี้ยที่มีแนวโน้มที่จะไม่ปรับตัวเพิ่มขึ้น
อย่างไรก็ตาม ภายใต้ปัจจัยบวกก็ยังมีปัจจัยลบ อย่างต้นทุนที่สูงขึ้นจากราคาที่ดินและค่าแรงที่สูงขึ้น
ปัญหาการขาดแคลนแรงงาน และอัตราเงินเฟ้อที่มีแนวโน้มสูงขึ้นตามค่าแรง
รวมทั้งปัจจัยภายนอกประเทศ ปัญหาเศรษฐกิจในยุโรป ฯลฯ
แต่จะไม่มีผลกระทบต่อตลาดอสังหาริมทรัพย์ประเภทที่อยู่อาศัยมากนักหากความต้องการที่อยู่อาศัยยังคงมีอยู่อย่างต่อเนื่อง
และเมื่อตลาดอสังหาริมทรัพย์ยังมีทิศทางที่ดีการแข่งขันในตลาดก็จะรุนแรงเช่นกันจึงต้องปรับตัวตามสถานการณ์และบริหารและควบคุมต้นทุนการก่อสร้างให้ได้
อีกทั้งจะต้องสร้างความเชื่อมั่นให้กับฐานลูกค้าที่มีอยู่ ด้วยการทำโครงการที่มีคุณภาพ
และให้ความสำคัญต่อการบริหารหลังการขายที่ดีด้วย

2.2 ความเสี่ยงจากการสร้างบ้านก่อนขาย

บริษัทฯยังคงนโยบายสร้างบ้านก่อนขายเพื่อให้สอดคล้องกับความต้องการของตลาดทั้งบ้านในกรุงเทพมหานครและอำเภอบ้านฉาง
จังหวัดระยอง แทนการเริ่มสร้างบ้านเมื่อลูกค้าจองซื้อ ส่งผลให้บริษัทฯ
ต้องใช้เงินทุนล่วงหน้าในการก่อสร้างบ้านสูงขึ้นกว่าปกติทั่วไป
เนื่องจากไม่ได้รับเงินจากลูกค้ามาเป็นเงินทุนหมุนเวียนในระหว่างก่อสร้าง บริษัทฯ
จึงมีความเสี่ยงจากการที่สร้างบ้านเสร็จก่อนขายแต่อาจไม่สามารถขายได้ทันตามกำหนดเวลาที่คาดการณ์ไว้
ซึ่งจะทำให้บริษัทฯ มีภาระสินค้าคงเหลือในปริมาณสูง และหากสินค้าคงเหลือดังกล่าวค้างนานเกินไป
ส่งผลต่อความสามารถในการทำกำไรของบริษัทฯ อย่างไรก็ตาม แม้มีสินค้าคงเหลือ
บริษัทก็ยังไม่มีปัญหาสภาพคล่องแต่อย่างใด นอกจากนี้
การสร้างบ้านก่อนขายเป็นการเสริมสร้างความเชื่อมั่นของลูกค้าที่ได้เห็นบ้านที่สร้างเสร็จหรือใกล้เสร็จแล้ว

บริษัทฯได้มีการศึกษาและสำรวจพฤติกรรมผู้บริโภค แนวโน้มความต้องการบ้าน รูปแบบ
และสิ่งอำนวยความสะดวก จากลูกค้าที่เข้าเยี่ยมชมโครงการและศึกษาจากสภาพตลาดโดยรวม
เพื่อใช้เป็นข้อมูลในการวิเคราะห์ความต้องการของลูกค้า เพื่อให้บริษัทฯ
สามารถสร้างบ้านที่ตรงกับความต้องการของลูกค้า
และสามารถขายและโอนกรรมสิทธิ์ได้ตามกำหนดเวลา
รวมทั้งได้มีการบริหารการก่อสร้างด้วยการทยอยสร้างในจำนวนที่มากพอกับความต้องการในตลาดและสามารถขายได้ในเวลาที่บ้านสร้างเสร็จพอดีหรือสร้างเสร็จไม่นานโดยไม่สูญเสียโอกาสที่จะทำการขาย
ซึ่งจะทำให้บริษัทฯไม่มีภาระสินค้าคงเหลือมากจนเกินไป

2.3 ความเสี่ยงเกี่ยวกับการเพิ่มขึ้นของต้นทุนในการก่อสร้าง

ปัญหาแรงงานขาดตลาดรวมทั้งค่าแรงที่ปรับเพิ่มขึ้นส่งผลให้ต้นทุนการก่อสร้างก่อสร้างเพิ่มขึ้น
อย่างไรก็ตามในหลายโครงการของบริษัทฯได้ทำสัญญาว่าจ้างผู้รับเหมาก่อสร้างในราคาค่าจ้างที่รวมค่าวัสดุก่อสร้างและแรงงานไว้แล้วโดยในสัญญาว่าจ้างก่อสร้างได้กำหนดค่าจ้างไว้คงที่ทำให้บริษัทฯสามารถควบคุมต้นทุนได้ในระดับหนึ่ง
นอกจากนี้บริษัทฯจะต้องเพิ่มศักยภาพในการบริหารและควบคุมค่าใช้จ่ายในการก่อสร้างให้ได้ตามเป้าหมายที่ตั้งไว้